I den nye rapport konkluderer SSI, om en eventuel genoptagelse af det danske minkerhverv vil være en risiko for folkesundheden i Danmark.

Der er risiko for yderligere smitte ved genoptag af minkavl i Danmark, men i praksis er risikoen for folkesundheden begrænset. Det konkluderer Statens Serum Institut (SSI) i en rapport afleveret til Sundhedsministeriet tirsdag. SSI har skullet vurdere, om det er sundhedsmæssigt forsvarligt at genoptage minkavl i Danmark og i så fald under hvilke omstændigheder. Minkavl er midlertidigt forbudt indtil udgangen af 2022 med henvisning til risiko for folkesundheden. Det blev i første omgang forbudt i november 2020, efter smitte med den særlige coronavariant Cluster 5 spredte sig på minkfarme. 99 procent vil ikke fortsætte Størstedelen af landets minkavlere har fundet på noget andet at lave, siden deres erhverv blev lukket ned. Af tal fra Fødevarestyrelsen fremgår det, at 1246 minkavlere, svarende til 99 procent af avlerne, har ansøgt om erstatning, fordi de ønsker at lukke deres avl af mink. Kun 13, svarende til 1 procent, har søgt såkaldt dvalekompensation med henblik på at fortsætte, hvis det bliver muligt. En skæbnesvanger beslutning Beslutningen om at aflive alle mink og gøre erhvervet forbudt er en de mest omtalte beslutninger i dansk politik i nyere tid. Det skyldes, at der ikke var lovhjemmel til at træffe beslutningen. Der blev efterfølgende nedsat en kommissionen, der har til formål at undersøge forløbet omkring beslutningen, der blev truffet i regeringens magtfulde Koordinationsudvalg 3. november. Der er blevet afhørt cirka 70 vidner, og forløbet har strakt sig over 34 dage. Forventningen er, at Minkkommissionen har sin rapport klar i juni 2022.